मैं समझता हूँ कि वह गद्य नहीं है. उस कविता का प्रवाह ही इसका प्रथम प्रमाण है. वास्तव में बात है कि उसमें गद्य की पदावली का प्रयोग है और वह तर्क और विचार को लेकर चली है जो तथ्य उसे गद्य के नजदीक ले जाता दिखता है, हालाँकि गद्य से काफी दूर रखता है. दूसरी बात यह है कि ‘लेखक की स्वतंत्रता’ की बात उसमें उसी तरह कही गई है जैसे अमूमन गद्य में कही जाती है. ‘उसी तरह कहने’ से तात्पर्य है विचारों की स्पष्टता तथा बोद्यगम्यता से. पद्य में अभी तक- कविता में- यही बात लोग अक्सर उलझाव से, इशारों से कहने के आदी रहे हैं. यदि बात को खोलकर लिखना गद्य है, कविता नहीं तो मैंने जरूर कविता नहीं लिखी- गद्य ही लिखा है.